**Martin Henrik Bruusgaard** (1841–1914) var en skipsfører og en av grunnleggerne av rederfirmaet «Bruusgaard, Kiøsterud & Co.» hvor han var seniorsjef til sin død i 1914. Martin ble født i Drammen 3. desember 1841, allerede da han var 14 år gammel dro han til sjøs med fullriggeren Alectos av Drammen. Til sjøs steg han i gradene og tok styrmannseksamen i 1861. I 1864 ble han en skibsfører av skipet «Aurora» i Drammen som var eid av hans far som i 1865 hadde grunnlagt rederifirmaet «J. Bruusgaard & Sønner» i Drammen. Han fortsatte som skibsfører i farens firma frem til 1886, da han startet som reder med parter i to skuter tilhørende «Johansen & Dahl» i Liverpool. I desember 1888 etablerte han, sammen med Nicolai Andreas Bull Kiøsterud (1856–1938) og Fredrik J. Kiøsterud, disponentfirmaet «Bruusgaard Kiøsterud & Co.» Dette skulle vise seg å bli et skifte i Drammens skipsfart, som lenge hadde vært i tilbakegang. Til å begynne med satset de på nybygde seilskip av stål, men dårlige erfaringer gjorde at de gikk over til jernseilskip. Han drev fra 1896 og frem til sin død i 1914 med 19 store jernseilskip. Alle skipene hadde navn som begynte på Ma- og endte på -a. Forstavelsen stod for Martin og sluttbokstaven for morens og hans andre ektefelles navn som begge begynte på a. Den mest kjente skuten var fullriggeren «Majorka» som han kjøpte i 1908. Den seilte fra Pensacola til Rio på 42 døgn og fra Cardiff til Peru på 80, begge ble notert som verdensrekorder. Mange av seilskutene ble beskjeftiget i fart på Australia, med trelast ut og korn hjem. Ved Martin Bruusgaards død i 1914 disponerte firmaet, som i 1909 var blitt omorganisert til flerskipsrederi, 19 dampskip. Det var byens klart største og et av landets ledende rederier. For å holde fartøyene mest mulig samlet i de offisielle registrene ble alle gitt navn som begynte med H. Innen Norsk og Drammens skipsfartsnæring fikk Martin sterk innflytelse og hadde flere tillitsverv, han ble også utnevnt til ridder av St. Olavs Orden i 1912 for fortjenstfull virksomhet på skipsfartens område. I 1908 opprettet han et legat for trengende sjøfolk og deres etterlatte.

Familie
-------

Martin ble født i Drammen som den tredje av en søskenflokk på sju. I 1869 hadde Martin Bruusgaard giftet seg med Johanne Pedersen. De fikk sju barn sammen. I 1800 ble han enkemann og giftet seg på nytt i 1884 med sin første kones yngre søster Alexia. I årene som fulgte fikk han ytterligere fem barn.

«Majorka» innkjøpt av Bruusgaard, Kiøsterud & Co. 14. august 1917 ble skuta torpedert med siste registrete eier: Karl Bruusgaard

Noen av seilskutene
-------------------

* «Madura» – Bygd i 1869, senket av tysk ubåt, "U 48" 21. mai 1917
* «Magdalena» – Bygd i 1873, sank 8. februar 1912
* «Mataura» – Bygd i 1877, forlatt i Atlanterhavet 10. mai 1917
* «Macca» – Bygd i 1865, solgt til hogging i 1911
* «Maranda» – Bygd i 1867, nedrigget til lekter i 1916
* «Marga» – Bygd i 1880, solgt til hogging i 1923
* «Majorka» – Bygd i 1882, minesprengt ved Cape Wrath på reise fra London til Delaware, USA
* «Marita» – Bygd i 1883, senket av tysk ubåt, "U 82" 23. april 1917
* «Maryetta» – Bygd i 1885, sank mellom Orknøyene og Shetland på reise Ålborg 2. januar 1915
* «Maletta» – Bygd i 1884, solgt til hogging i 1923
* «Manora» – Bygd i 1883, kondemnert i 1910
* «Mastoria» – Bygd i 1885, Forlatt i Mexico-golfen i 1910
* «Majanka» – Bygd i 1884, solgt til hogging i 1923
* «Manicia» – Bygd i 1883, kondemnert i 1922
* «Maella» – Bygd i 1885, solgt til hogging i 1923

Referanser
----------

1. 1 2   nbl.snl.no, besøkt 24. april 2019[Hentet fra Wikidata]
2. 1 2 3 4 5   Norsk biografisk leksikon ID Martin\_Bruusgaard[Hentet fra Wikidata]
3. 1 2  Thowsen, Atle (29. juni 2022). «Martin Bruusgaard». *Norsk biografisk leksikon* **(norsk)**. Besøkt 16. oktober 2023.
4. ↑  «Bruusgaard, Martin Henrik (3.12.1841 – 31.8.1914) | Drammen Byleksikon». *byleksikon.drmk.no*. Besøkt 16. oktober 2023.
5. ↑  «Elise Alexia Bruusgaard i Historisk befolkningsregister». *histreg.no*. Besøkt 16. oktober 2023.
6. ↑  «Lilly Bruusgaard i Historisk befolkningsregister». *histreg.no*. Besøkt 16. oktober 2023.
7. ↑  *Skipet*. Norge. 1986. s. 5-9.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Drammen byleksikon **·** Historisk befolkningsregister **·** Geni
 |